SMERNICA KOMISIE 2009/36/ES
zo 16. apríla 2009,
ktorou sa mení a dopĺňa smernica Rady 76/768/EHS o kozmetických výrobkoch s cieľom prispôsobiť jej prílohu III technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/768/EHS z 27. júla 1976 o aproximácii právnych predpisov členských štátov vzťahujúcich sa na kozmetické výrobky (1), a najmä na jej článok 8 ods. 2,
po porade s Vedeckým výborom pre spotrebné výrobky,
keďže:
(1)
V nadväznosti na uverejnenie vedeckej štúdie pod názvom „Use of permanent hair dyes and bladder cancer risk“ (Používanie trvalých farieb na vlasy a riziko rakoviny močového mechúra) v roku 2001 bývalý Vedecký výbor pre kozmetické výrobky a nepotravinové výrobky určené pre spotrebiteľov, v súčasnosti Vedecký výbor pre spotrebné výrobky (Scientific Committee on Consumer Products, ďalej len „SCCP“) (2), dospel k záveru, že potenciálne riziká sú dôvodom na obavu. Odporučil, aby Komisia podnikla ďalšie kroky na kontrolu používania látok na farbenie vlasov.
(2)
Vedecký výbor pre spotrebné výrobky ďalej odporučil celkovú stratégiu posudzovania bezpečnosti látok na farbenie vlasov vrátane požiadaviek na testovanie látok, ktoré sa používajú vo výrobkoch na farbenie vlasov, na ich potenciálnu genotoxicitu/mutagénnosť.
(3)
V nadväznosti na stanoviská SCCP sa Komisia, členské štáty a zainteresované strany dohodli na celkovej stratégii regulácie látok používaných vo výrobkoch na farbenie vlasov, podľa ktorej sa od subjektov výrobného odvetvia požaduje, aby SCCP predkladali na vyhodnotenie dokumenty s vedeckými údajmi o látkach na farbenie vlasov.
(4)
SCCP v súčasnosti vyhodnocuje látky, v súvislosti s ktorými boli predložené aktualizované dokumenty o bezpečnosti. Na 17 látok na farbenie vlasov SCCP už vydal konečné stanoviská. Preto na základe týchto vyhodnotení sa môže uskutočniť konečná regulácia týchto látok na farbenie vlasov.
(5)
Smernica 76/768/EHS by sa preto mala zodpovedajúcim spôsobom zmeniť a doplniť.
(6)
Opatrenia stanovené v tejto smernici sú v súlade so stanoviskom Stáleho výboru pre kozmetické výrobky,
PRIJALA TÚTO SMERNICU:
Článok 1
Príloha III k smernici 76/768/EHS sa mení a dopĺňa v súlade s prílohou k tejto smernici.
Článok 2
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 15. novembra 2009. Komisii bezodkladne oznámia znenie týchto ustanovení.
Ustanovenia uvedené v prílohe k tejto smernici sa začnú uplatňovať od 15. mája 2010.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 16. apríla 2009